Mmagauta o ile a gopola gabo Thobile. A tseba gore ditaba ka moka o tla di hwetša moo. Ntle le tikatiko a itahlela ka koloing a e goga. Ge a tsena ka gabo Thobile le gona a hwetša dintlo di kgontšwe go se na motho. A gaša mahlo kua le kua, thušo ya se be gona. A nyefa moko, a re tuu! A le ka koloing. Morago ga nakwana a otlela koloi ka go nanya a boela gae Stone Edge, a tsentšha koloi ka karatšheng. Ge a tsena ka ntlong a hwetša Sekatane a mo letile a eja bogale. "O be o ile kae ka koloi ya ka wena O thomile go eta o nyaka ditaba le naga" Mmagauta a re: Ke be ke ilo nyaka wena." "O ile go nyaka nna Etšwa ka ditabeng tša ka ke tla itebalebela. O be o se gona ge ke thoma dikgwebo tšela tša ka." Mmagauta o ile a phuphutha, a ngota molongwana wa gagwe gore a se šulafatšwe?